Ross kap dit flou met papiervou | Netwerk24
Ross kap dit flou met papiervou
Deur Ineke Coetzee 30 Oktober 2014 13:02
Gee vir Ross Symons (32) 'n Chappie-papier, 'n kwitansie of selfs 'n servet en hy vou vir jou iets. Of dit nou 'n blom is, 'n uil of selfs Yoda, die geliefde karakter uit die rolprent Stars Wars. Hy kan hom maak.
Ross Symons het Yoda gevou en dit op Instagram opgelaai.
​Dit is nou al byna tweede natuur en iets wat hy so te sê vervolmaak het in die sowat 10 maande wat hy nou al elke dag 'n origami-kunswerk vou.
Met dié poging van hom volg hy 'n baie gewilde neiging. Soos, byvoorbeeld, die kunstenaar Lorraine Loots skilder 365 miniatuurportrette. Omdat die portrette so klein is (soms nie groter as 'n R1-muntstuk), noem mense haar Mierneef. Nog 'n kunstenaar, Diek Grobler, skep ook elke dag die jaar 'n skildery wat hy dan op Facebook aan die hoogste bieër verkoop.
"Dis interessant om iemand se vordering te volg. Vir my is dit ook 'n lekker uitdaging om elke dag iets te vou," sê Symons, 'n webontwikkelaar wat graag 'n loopbaan in papiervou wil volg.
Dié Kapenaar het vanjaar op die sosiale netwerk Instagram elke dag 'n ander origami-werk, wat hy gevou het, opgelaai. In die begin van die jaar het hy 120 volgelinge gehad en vandag het hy 'n allemintige 47 059.
"Ek kon aanvanklik net 'n haas of 'n kraanvoël vou, maar ek het al soveel boeke gelees dat ek nou, 10 maande later, baie ingewikkelder werke kan vou."
Symons sê al het hy 'n weeklikse tema probeer volg sodat hy darem effens vooruit kon beplan, het hy nie elke aand gewonder wat hy die volgende dag sou vou nie. As hy dit moes doen, sou die projek nie so suksesvol gewees het nie. Hy sou eenvoudig te veel daaroor getob het.
Sommige origami-werke vat hom 2 uur om te vou en ander net 6 minute. By elke Instagram-inskrywing dui hy die tydsduur van dié bepaalde werk aan.
"Ek vou enige papier wat ek in die hande kry. Soms gebeur dit dat ek iets vou en in my sak steek. Dan vergeet ek daarvan en die broek beland in die wasmasjien…